ХУМАНИТАРНЕ КРИЗЕ И ЊИХОВ ЗНАЧАЈ ЗА САВРЕМЕНИ ИДЕНТИТЕТ НАТО-А: СЛУЧАЈ ЗЕМЉОТРЕСА У ПАКИСТАНУ 2005. ГОДИНЕ

Апстракт

Трансформација од одбрамбено-војног савеза до политичке организације довела је до промене традиционалних улога НАТО-а. Једно од области у којима се НАТО обрео од деведесетих година прошлог века је и учешће у решавању хуманитарних криза. Како је ова улога увек оспораванa НАТО-у, настојао је да стратешким изменама и јавним дискурсом уоквири хуманитарне кризе као једну од својих најважнијих постхладноратовских улога. Циљ овог рада је да, на примеру пакистанске хуманитарне кризе изазване разорним земљотресом 2005. године, објасни на који начин је НАТО уоквирио ову хуманитарну кризу и учествовање у међународном одговору на њу. У раду је фокус стављен на три фазе овог процеса: идентификовање ове хуманитарне кризе као задатка сарадње у безбедности; представљање сопственог доприноса у решењу проблема у виду координаторске улоге и логистичке помоћи, и најзад, рационализацијом сопственог ангажовања у позивањем на сопидарност која лежи у основи вредносног система ове организације. Пакистанска криза 2005. отворила је пут развоју и продубљивањеу ове улоге НАТО-а, трансформишући на тај начин његов хладноратовски идентитет заснован на улози војног и одбрамбеног актера.

УВОД

Актерство НАТО-а у кризама постаје тренд од деведесетих година прошлог века и већином се везује за кризе изазване деловањем људског фактора. Међутим, НАТО је често био учесник и у решавању криза изазваних природним катастрофама, а земљотрес у Пакистану 2005. године једна је од највећих природних непогода са којима се НАТО суочио у овој улози. Могло би се рећи чак да је на основу искуства у њеном решавању (поред катастрофе изазване ураганом Катрина у САД која се десила исте године) и учврстио статус актера у решавању оваквих криза. 
Да би се боље разумело како се НАТО нашао у оваквој улози, неопходно је разумети контекст настанка ове кризе. Наиме, до земљотреса јачине 7.6 степени Рихтерове скале дошло је 8. октобра 2005. године у 8.50 ујутру по локалном времену, у граду Музафарабаду, нешто више од сто километара северно удаљеном од престонице Пакистана, Исламабада. Према подацима из НАТО извора, укупна површина захваћена земљотресом износила је 30 000 квадратних метара, а земљотрес је оставио последице у виду 80 000 мртвих и око три милиона осталих без крова над главом (Pakistan earthquake relief operation, 2010).
Епицентар земљотреса налазио се у политички нестабилној регији Кашмир, познатој по историјском сукобу Хиндуса (после независности Пакистана углавном насељених у Индији) и Муслимана (концентрисаних у Пакистану и Бангладешу) који је наставио да опстаје као међународни проблем и након поделе Кашмира на пакистански и индијски део. Фактори који су ову кризу учинили још тежом су и вишедимензионално сиромаштво и тешки услови живота људи у руралним срединама, сурови планински услови са ниским температурама и појава клизишта (Ahmed, 2018).
Прве мере на отклањању последица земљотреса предузели су самоиницијативно чланови локалне заједнице, а касније су ту улогу преузеле пакистанске војне снаге, ослоњене углавном на цивиле (Phister et al., 2009, p. 9). Операција пружања помоћи и спашавања од стране пакистанске војске била је, према тврдњама цивила, превише спора и некоординисана (Abbas, 2005). Пакистански председник је одмах по земљотресу нагласио да се ради о огромној кризи са којом Пакистан није у могућности да се сам суочи и упутио званични захтев НАТО-у  за помоћ 10. октобра 2005. године. Североатлантски савет већ следећег дана одобрава захтев и 13. октобра организује одговор на катастрофу. Захтев НАТО-у за пружање помоћи стигао је 13. октобра и од Високог комесара ОУН за избеглице. Значајну улогу у решавању ове катастрофе имао је Евроатлантски координациони центар за одговор на катастрофе (EADRCC) који је, заједно са Канцеларијом ОУН за координацију хуманитарних питања, координисао помоћ која је пристизала од држава чланица и партнерских земаља. У НАТО операцији пружања помоћи Пакистану учествовало је укупно 42 државе Савета евроатлантског партнерства. НАТО је операцију завршио 1. фебруара 2006. године. 

ТЕОРИЈСКИ ОКВИР И МЕТОДОЛОГИЈА ИСТРАЖИВАЊА

Теоријски оквир за ово истраживање ослања се на теорију драматуршке акције Ервинга Гофмана, а нарочито на његов концепт уоквиривања (framing). Теорија драматуршке акције концептуализује актере као учеснике у процесу драматуршке активности који су ангажовани на уоквиривању и стварању прорачунатих представа Сопства, а истовремено ограничени садржајем и захтевима доследности сопствених улога (Schimmelfennig, 2002, p. 417). Уоквиривање подразумева јасно издвајање одређених сегмената стварности и њихово провлачење кроз одређене оквире на контролисан начин, тако да тумачење ситуације која из тога произилази иде у прилог ономе ко утисак покушава да контролише, односно трансформисање тих сегмената на тај начин да се промовише тачно одређена дефиниција проблема, тачно одређено тумачење узрока, морално вредновање и/или тачно одређен предлог решења проблема (Entman, 1993, p. 52). Уоквиривање се врши кроз комуникацију, односно саопштен текст публици, који има способност да створи политичку моћ. Уоквиривањем се пројектују идентитети и интереси онога ко текст пласира. 
Под оквиром (frame) се код Гофмана подразумева принцип или сет принципа на основу којих се организује искуство и даје смисао догађајима (Goffman, 1974, p. 10)[footnoteRef:1] Оквири се одређују и као менталне структуре које обликују начин на који посматрамо свет (Lakoff, 2004). У сфери политике, оквири обликују друштвене политике и институције које их спроводе, што доводи до тога да свака промена оквира представља и друштвену промену (Ibid). Основни облик оквира јесу примарни оквири, тј. интерпретативне шеме за тумачење, давање смисла и значења некој информацији, на основу које актери нове информације обрађују и класификују (Goffman, 1974, p. 21). Примарни оквири су шеме које се ослањају на традицију, културу, веровања, митологију, популарну културу друштва коме припадају. Да би се променила представа о неком објекту, догађају, актеру и сл, неопходно је утицати на примарне оквире помоћу којих се интерпретира значење тих објеката, догађаја, актера. У процесу трансформације НАТО идентитета, управо утицањем на примарне оквире (НАТО као војни, одбрамбени актер) створила се могућност да идентитет НАТО-а буде трансформисан и посматран и у оквирима неких нових улога. Трансформацији се приступа или кроз фабрикације (навођење учесника на погрешно уверење о томе шта се догађа у одређеној ситуацији) или помоћу помоћу механизма „стављања у кључ“ (актери су свесни шта се тачно у одређеној ситауцији дешава) тако што се одређена активност која је публици смислена у категоријама примарног оквира мења у нешто што је моделовано по тој активности, али је учесници посматрају као нешто сасвим другачије. Типови кључа који се најчешће у друштву користе су драматизација, такмичења, церемоније, техничка понављања попут вежби и проба и активности преутемељења, као што су добротворни рад, преваспитавање итд (Goffman, 1974, p. 48–74). Који год тип кључа да се користи, заједничко за све њих је да имају стратешку сврху, и користе се плански, усмерено, са јасном иницијативом и дефинисаним циљем који се њиме планира остварити. [1:  Гофман посебно наглашава да је његов рад о организацији и структурисању искуства, не о организацији друштвеног живота.] 

Како је уоквиривање генерално активност помоћу које се утиче на стварање значења, актери догађајима и условима приписују значења и интерпретирају их на такав начин да помоћу њих мобилишу своје присталице или чланове, поберу подршку и симпатије неутралних посматрача и демобилишу противнике (Snow & Benford, 1988, p. 198). Сноу и Бенфорд су, надовезујући се на поставке Ервинга Гофмана, издвојили три основна задатка уоквиривања: дијагноза, прогноза и мотивација, а они подразумевају: дијагностификовање одређеног сегмента друштвене стварности као проблематичног, предлагање решења препознатог проблема са прецизирањем шта треба урадити и позивање да се предузму мере или образложе мотиви и разлози за ангажовање на поправним мерама (Snow & Benford, 1988, p. 199).
Да би одређена представа била створена и наметнута одређена дефиниција ситуације, неопходно је да процес уоквиривања буде успешан. Колико ће уоквиривање бити успешно зависи од четири врсте чинилаца који одређују мобилишући потенцијал уоквиривања (Snow & Benford, 1988): прва су снага, целовитост и истрајност напора уоквиривања, друга врста је интерна структура ширег система вредности са којим се тежи постићи „равнање“; трећа врста је релевантност оквира за учеснике: колико оквир одговара личном искуству учесника и стварним догађајима око њих; четврта врста чинилаца названи су „циклуси протеста“ и односе се на то да ли је оквир део неког ширег, значајног друштвеног процеса који је на снази. За уоквиривање је, као и за читаву самопрезентацију, битна доследност и верност актера унапред одређеној дефиницији ситуације која захтева корективну акцију.
Главни извор података у овом истраживању били су говори НАТО званичника, изјаве портпарола и саопштења за медије. Ови документи прибављени су из онлајн база на званичном сајту НАТО-а.У анализи ових садржаја коришћена је метода критичке анализе дискурса, јер је њоме најбоље одговорено захтевима да се  утврди на који начин дискурси стварају значења и представе и како та значења и представе утичу на друштвене праксе које из тога произилазе и дефиницију онога шта/ко неко јесте. Идентификовани су основни дискурси о специфичној позицији НАТО-а у хуманитарној области и улози коју НАТО има у мрежи хуманитарних актера. Поред тога, методом студије случаја на примеру пакистанског земљотреса 2005.  приказан је процес „фрејминга“ хуманитарних операција у НАТО оквирима.

ПРУЖАЊЕ ПОМОЋИ ЦИВИЛИМА НАКОН ЗЕМЉОТРЕСА КАО ЗАДАТАК САРАДЊЕ У БЕЗБЕДНОСТИ

 У пакистанској кризи изазваној земљотресом, НАТО је свој ангажман представио као саставни део једног од три најважнија стратешка задатка, а то је задатак сарадње у безбедности. Посебно је истакнут значај успешности партнерског приступа у међународном кризном менаџменту и значај присуства војног актера у међународним хуманитарним кризама. Два најистакнутија дискурса која прате идентификацију ове хуманитарне кризе као НАТО задатка су:

· Пакистанска криза изазвана земљотресом представља за НАТО задатак сарадње у безбедности у међународним хуманитарним кризама;
· Пакистанска криза изазвана земљотресом представља за НАТО задатак чијим решавањем пружа допринос међународном поретку базираном на заједничким вредностима.

НАТО је сарадњу објаснио свеобухватним приступом одговора на кризе, што подразумева да НАТО даје допринос средствима и капацитетима којима други актери не располажу и кад год је додатна помоћ неопходна оном ко је затражи:

„Неколико дана након земљотреса пакистанска влада формално је затражила од Генералног секретара НАТО-а помоћ као део свеобухватних међународних напора у подршци пакистанској влади и Организацији уједињених нација, са врло прецизном листом области у којима би Пакистану користило што више међународне помоћи. Наравно, у таквим околностима, НАТО није могао ништа друго сем да пружи руку свеобухватном међународном одговору.“ (Speech Briefing on current issues by the NATO Spokesman, NATO HQ, 2005).

Портпарол НАТО-а је указао да се заправо кроз сарадњу актери укључени у решавање кризе допуњују и попуњавају празнине које се у ходу код сваког актера појединачно могу јавити. На примеру коришћења руског теретног авиона Антонов који је закупљен средствима који долазе из једне НАТО земље и који до Пакистана превози донацију друге земље, а за потребе ОУН, он настоји да објасни да се само сарадњом и допуњавањем могу лакше и успешније остварити циљеви и испунити задаци које НАТО стави испред себе. Улогу коју има војни актер у оваквим кризама објашњава на следећи начин:

„Рекао бих да је НАТО доста тога урадио, и да је то урадио веома брзо. Такође, наставља даље да ради. Ово је добра прича за НАТО, а ваздушни транспорт средстава за потребе Високог комесаријата ОУН за избеглице представља добар пример како НАТО може да изведе значајан број тих летова у тесној сарадњи са ОУН. Усуђујем се да кажем да је ово највероватније најобимнија сарадња коју је НАТО имао са Високим комесаријатом ОУН за избеглице у историји обе организације, а то је добра ствар.“ (Press briefing by NATO Spokesman on NATO's assistance to Pakistan, NATO HQ, 2005).

НАТО је, као носилац међународног поретка заснованог на вредностима, одредио себи задатак заштите тог поретка. Глобални изазови са којима се свет суочава, а који представљају повреду вредности око којих је НАТО окупљен, за НАТО су легитиман разлог за интервенисање и асистенцију у било ком делу света, јер постоји чврсто уверење да се тако промовише и чува и стабилност сопствене заједнице. Став НАТО-а је да савремени глобални изазови безбедности не могу бити савладани пасивним приступом и уздржавањем од деловања, већ искључиво активним деловањем, уз мултидимензионалан одговор и тимски рад, са стратегијом деловања која мора бити базирана на вредностима (Addressing Global Insecurity, 2005). Стога, Генерални секретар и у будућности види НАТО у хуманитарним операцијама попут ове, уз нагласак на специфичној улози актера у хуманитарном пољу:

„НАТО није хуманитарна организација нити то треба да постане. Али ако смо позвани да помогнемо, било од стране ОУН, Афричке уније или пакистанске владе, и ако имамо средства да помогнемо, не можемо игнорисати такву молбу. Ја то видим као још један допринос међународном поретку базираном на нашим вредностима. НАТО операције су један важан део наше вредносно оријентисане безбедносне политике, али не и једини, јер ми чувамо наше вредности тако што их негујемо: подржавамо код куће и залажемо се за њих у иностранству.“ (NATO: Defending Values and Security, 2006)[footnoteRef:2] [2:  Такође видети: (Speech by the Deputy Secretary General, Alessandro Minuto Rizzo at the Law Faculty, University of Zagreb, 2006) .] 


Улога коју је НАТО имао у пакистанској кризи 2005. је пример операционализације сарадње са партнерима. Она, најзад, представља за НАТО више од конкретног краткорочног задатка, узевши у обзир дугорочни интерес развијања добрих билатералних односа са Пакистаном, пре свега у сфери борбе против тероризма. НАТО је током кризе паралелно водио мисију ИСАФ у Авганистану, и од изузетног је значаја било добити савезника у борби против Талибана.
Операција пружања хуманитарне помоћи након земљотреса омогућила је НАТО-у да заслужи и одређене поене код пакистанског народа и тиме лакше и успешније осигура своје присуство у авганистанском окружењу, што, без обзира на турбуленције у односу НАТО-САД-Пакистан-Талибани, представља значајан корак напред за стратешке циљеве НАТО-а у том делу света.
Дакле, поред цивилизацијских вредности под чијим плаштом је НАТО деловао на позив Пакистана, свакако су значајни и геополитички мотиви. То је пред окончање операције у Пакистану отворено истакао и портпарол НАТО-а током једног од свакодневних кратких саопштења за медије: 

„Мислим да ће однос који смо изградили са пакистанском владом бити добар јер у суседној земљи имамо важну операцију која се приближава пакистанској граници. Постоји питање онога што називамо линијама везе, а то је транзит, где би нам можда требало или бисмо желели да подржимо или помогнемо мисију ИСАФ ефективније и ефикасније преко Пакистана. Стога су у току разговори између НАТО-а и владе Пакистана да се формализује договор за коришћење транзита где је то потребно...Свакако, оваква врста договора би била значајна са техничке тачке гледишта за НАТО.“ (Background briefing by the NATO Spokesman, NATO HQ, 2006).

Након прве фазе уоквиривања, која подразумева задатак идентификације проблема и његовог стављања у препознатљиве оквире, за НАТО је дошла и друга, у овом случају најважнија фаза, јер представља кључну предност НАТО-а у односу на друге актере и сама по себи већ носи и легитимизујући потенцијал који је у другим операцијама посебно акцентован у трећем кораку уоквиривања.

НАТО СНАГЕ И СРЕДСТВА У РЕШАВАЊУ ХУМАНИТАРНЕ КРИЗЕ: КООРДИНАЦИОНА И ЛОГИСТИЧКА ПОДРШКА

Иако се НАТО ретко замишља као актер у хуманитарним кризама, овакве кризе изискују ангажовање великог броја снага и савремених средстава, укључујући и војну опрему и развијене процедуре поступања у кризним ситуацијама, што чини НАТО релевантним у овом пољу (Keeping NATO relevant: A shareholders report, 2005). НАТО снаге, првобитно осниване за потребе борбених дејстава и застрашивања, трансформисане су у снаге за брзо реаговање, а мотиви иза те трансформације виде се у оправдавању изузетно високих операционалних трошкова таквих снага које би без оваквих дејстава биле неупотребљиве и нефункционалне. (Americo dos Reis, 2018, p. 74).
Осврнувши се на пакистанску кризу насталу услед земљотреса, Генерални секретар је нагласио да НАТО своју улогу у решавању такве кризе сматра „круцијално важним послом“ (Keeping NATO relevant: A shareholders report, 2005), а то је образложено кроз два доминантна дискурса:

· НАТО допринос решавању хуманитарне кризе састоји се у координацији међународног одговора на хуманитарну кризу и логистичкој помоћи;
· НАТО допринос решавању хуманитарне кризе састоји се у распоређивању копнених јединица НАТО снага са задатком пружања помоћи цивилима и обнове уништене инфраструктуре.

Операција у Пакистану формално је започета по одобрењу Североатлантског савета 11. октобра 2005. године, а непосредно након те одлуке договорен је План операције (OPLAN 10305) којим је прецизиран приступ решавању кризе у две фазе, као и тип операције: операција подршке хуманитарној помоћи Пакистану (The EADRCC Final Situation Report No. 23 on Earthquake Pakistan, OPS(EADRCC)(2006)0005, 2006). Евроатлантски координациони центар за одговор на катастрофе (EADRCC) одређен је као јединствена контакт тачка која треба да координира прикупљену помоћ.
НАТО је навео пет елемената на којима се базирала краткорочна мисија пружања помоћи након земљотреса у Пакистану, а којом је потребно створити услове другим актерима за почетак дугорочне помоћи и реконструкције, и то су: координација донација из НАТО и партнерских земаља; ваздушни мост из Турске и Немачке за транспорт хуманитарних средстава у Пакистан; пет хеликоптера који се налазе у области погођеној земљотресом како би превозили помоћ удаљеним планинским селима и евакуацију жртава (чији се број касније током трајања операције повећавао); медицинска подршка у округу Баг и техничка подршка (Pakistan earthquake relief operation, 2010).
Прва фаза пружања помоћи фокусирана је на координацију и транспорт хитне хуманитарне помоћи и средстава донираних од стране НАТО чланица и партнерских земаља ваздушним путем. НАТО ваздушни мост користиле су и друге државе, као и ОУН. Врховни штаб савезничких снага у Европи био је задужен за оперативно спровођење Плана кроз Савезнички координациони центар за транспорт (SHAPE Allied Movements Coordination Centre (AMCC)). База у Рамштајну коришћена је као средишна тачка НАТО ваздушног моста за слање хуманитарних средстава. НАТО је 19. октобра 2005. године отворио ваздушни мост и у бази Инџирлик у Турској, како би се залихе дониране од стране Високог комесаријата ОУН за избеглице транспортовале у Пакистан. Евроатлантски координациони центар за одговор на катастрофе (EADRCC) током операције контролисао је или координисао 164 лета за транспорт хуманитарне помоћи са више од 3.224 тона хуманитарне помоћи[footnoteRef:3], што је, према подацима пакистанског министарства спољних послова, највећи појединачни допринос ваздушном транспорту хуманитарних средстава (The EADRCC Final Situation Report No. 23 on Earthquake Pakistan, OPS(EADRCC)(2006)0005, 2006). НАТО je, уз то, чак 130 летова за транспорт 2.245 тона средстава обезбедио као подршку Уједињеним нацијама (Ibid). [3:  Према информацијама на сајту НАТО-а допуњаваним последњи пут 27. октобра 2010. године наводи се да је број летова био 168, са око скоро 3500 тона помоћи. (Видети: Pakistan earthquake relief, 2010)] 

Друга фаза одговора на кризу уследила је по захтеву пакистанских власти 17. октобра 2005. да се размотри могућност слања и НАТО копнених снага за одговор како би на терену пружиле помоћ. Североатлантски савет је донео одлуку 21. октобра да у угрожена подручја у Пакистану распореди инжењере и медицинско особље из НАТО снага за одговор на период од највише деведесет дана. Инсистирање на временском оквиру у овом случају се објашњава тиме да је НАТО желео пакистанском народу да покаже да нема намеру да остане у региону и да распоређивање копнених снага не користи да прикрије војни продор у Пакистан (Wiharta et al., 2008, p. 113).
Током операције у Пакистану је боравило око 1000 инжењера и помоћног техничког особља и око 200 медицинских радника (Pakistan earthquake relief operation, 2010). Инжењерима се, поред рада на обнови инфраструктуре приписују и заслуге за помагање пакистанској војсци у њиховој операцији „Трка са зимом“ (Operation Winter Race) јер су учествовали у узградњи мултинаменских сконишта за популацију насељену у планинама (Ibid). НАТО је већ 9. новембра известио о отварању завршене болнице опремљене за комплексне хируршке процедуре. Истог дана НАТО је, по захтеву Високог комесаријата ОУН за избеглице од 30. октобра 2005. Године (EADRCC Situation Report Nо. 14, Earthquake Pakistan, OPS(EADRCC)(2005)0140, 2005) у Аботабаду поставио тзв. фарме горива, депое за чување нафте где су допуњавани цивилни и војни хеликоптери задужени за пружање помоћи у Пакистану. 
Током трајања друге фазе потреба за транспортом хуманитарне помоћи за угрожене није престала, па се 27. октобра 2005., на састанку Савета евроатлантског партнерства, пакистански министар спољних послова, Тарик Осман Хајдер (Tariq Osman Hyder) обратио НАТО-у директном молбом за наставак хуманитарне асистенције образлажући да „само НАТО може да обезбеди континуирани ваздушни превоз, средства, логистику и управљање ваздушним простором, покретне резервоаре за гориво, резервне делове за хеликоптере и тактичке авионе, команду, контролу, зимске шаторе и вреће за спавање“ (Pakistan and UNHCR ask for further NATO assistance, 2005).
Поред наведених материјалних доприноса које је НАТО издвојио, за успешно уоквиривање неопходно је било укључити и онај аспект који се тиче рационализације НАТО учешћа у одговору на кризу, нарочито узевши у обзир многобројне критике упућене НАТО-у како унутар, тако и ван организације.

НАРАТИВ СОЛИДАРНОСТИ У РАЦИОНАЛИЗАЦИЈИ НАТО АНГАЖОВАЊА 

Рационализација НАТО ангажовања у пакистанској кризи изазваној земљотресом текла је другачије него у кризама насталим деловањем људског фактора, самим тим што није постојала спорност легалитета деловања, па је и поверење јавности земље у којој се интервенише лакше задобијено. Зато читав није посебно фокусиран ка пакистанској јавности, колико ка евроатлантској и покушајима да се овај наратив усклади са њиховим уверењима, вредностима и искуственим обрасцима. Најдоминантнији дискурс који прати легитимизацију и рационализацију ангажовања НАТО-а у конкретно пакистанској хуманитарној кризи изазваној земљотресом је:

· Учешће у решавању пакистанске хуманитарне кризе изазване земљотресом представља чин солидарности и подршке партнерској земљи која је упутила захтев за помоћ.

Наратив солидарности има функцију образлагања јавности зашто је ова организација била део партнерског одговора на поменуту кризу, упркос, како и сами НАТО званичници истичу, „даљини, транспортовању робусне опреме и трошковима који износе „милионе и милионе долара.” (NATO faces challenge in Pakistan earthquake response, 2005).[footnoteRef:4] НАТО наводи да на овакве позиве одговара као знак подршке партнерству са оном државом из које је захтев дошао, у овом случају „срећан што може да одигра своју улогу и позитивно одговори захтеву упућеном од стране пакистанских власти.“ (News conference by NATO Secretary General, Jaap De Hoop Scheffer following the Meeting of the North Atlantic Council in Foreign Ministerial Session, NATO HQ, 2005). У саопштењима НАТО званичника се говори директно и о помоћи цивилима, жртвама земљотреса (Weekly press briefing by NATO Spokesman James Appathurai, 2008)[footnoteRef:5], па се разлика прави између пакистанске владе (солидарност) и пакистанских цивила (подршка) као адресата НАТО поруке. Међу последњим извештајима о пакистанској кризи, портпарол НАТО-а је објединио и солидарност и подршку истакавши да је НАТО помогао као „заједница држава која је срећна што је била у могућности да одговори на позив ОУН и пакистанске владе и помогне пакистанском народу у тренутку када им је помоћ највише била потребна.“ (Video Background Briefing by the NATO Spokesman, 2006). [4:  Изјава Џона Кинига (John M. Koenig), заменика шефа америчке мисије при НАТО-у.]  [5:  Видети и: News conference by NATO Secretary General, Jaap De Hoop Scheffer following the Meeting of the North Atlantic Council in Foreign Ministerial Session, 2005; Statement by the Secretary General on the end of the NATO mission in Pakistan, Press Release (2006)009, 2006)] 

Дакле, врло важна чињеница у легитимизацији најпре пред пакистанском, али и евроатлантском публиком, је чињеница да НАТО није интервенисао самоиницијативно, већ на захтев пакистанске владе као земље домаћина, као и по захтеву ОУН-а. Тиме је јасно наглашено да се легитимитет и легалитет деловања црпе из тих формално упућених захтева.  Поред њих, постоји још један битан став у свеобухватном процесу легитимизације, а то је успостављање односа поверења са примаоцем помоћи. Према изјавама НАТО званичника, поверење пакистанског народа је задобијено током саме операције, иако то на први поглед није деловало као једноставан изазов. Командант тима за пружање помоћи у Пакистану, Андри Волтон, објаснио је о изазовима са којима се НАТО сусрео у Пакистану:

„Једна од првих ствари које смо морали да урадимо је да објаснимо пакистанском народу ко је НАТО и шта ради. Иако нас је позвала пакистанска влада, било је очигледно да већина становништва није разумела шта НАТО ради и како. Прво су били уморни од нас, али смо то брзо превазишли искрено им објаснивши шта ми радимо и пустивши их да то и сами виде. Дакле, то је био први изазов, али прилично мали изазов.“ (Video interview with Andrew Walton, NATO HQ, 2006).

Волтон је, позивајући се на изворе непосредно из пакистанског народа, али и пакистанских медија, извео закључак да је код народа остављен утисак о НАТО-у као „сили добра, способној, професионалној и поузданој организацији“ и то оценио као задовољавајући резултат (Ibid).
Чињеница која је олакшала процес легитимизације је и та да се у овој операцији нису преклапале војна и хуманитарна улога НАТО-а на истом подручју, те да НАТО није решавао хуманитарне последице којима је могао допринети сопственим деловањем. Истраживања показују да, када војни актер одговара на кризу изазвану природном непогодом без употребе силе, не постоји страх од потенцијалне везе између хуманитарне помоћи и војних стратешких циљева, и мотиви војних актера такође се не доводе у питање јер су „изразито хуманитарне природе и строго везани за пружање експертизе и логистике цивилним актерима.“ (Kenyon Lischer, 2007, p. 103; Americo dos Reis, 2018, p. 81).
Као што решавање кризе у Пакистану за НАТО има дугорочнији ефекат по дипломатске односе са овом земљом и за стварање повољних услова за присуство НАТО-а у том делу света, исто тако представља и улагање у будућност НАТО-а. Генерални секретар одговор на пакистанску кризу представља као модел добро одрађеног задатка који има дугорочни ефекат на стабилнији и праведнији глобални поредак, чиме се врши дугорочно улагање у сопствену безбедност (Speech by NATO Secretary General Jaap de Hoop Scheffer at the Grandes conférences catholiques, 2007). Повезивањем одбране вредности на којима почива НАТО са стратешким интересима, и уз то универзализацијом тих вредности, учињен је још један корак ка легитимизацији глобалног пута НАТО-а, а тиме и свих операција које он подразумева, па и ове пакистанске из 2005. године.
На основу тога како је објаснио природу свог ангажовања у Пакистану, оно најприближније одговара хуманитарној асистенцији, јер НАТО у овој операцији, формално, није имао руководећу улогу у реализацији хуманитарне помоћи. Наравно да се суштински може довести у питање то колико је ОУН била водећа организација и поставити питање да ли је НАТО понекад долазио у сукоб надлежности са Канцеларијом ОУН за координацију хуманитарних питања својом доминантном координаторском улогом. Али, како је за драматуршки модел битан начин на који је НАТО вршио самопрезентацију и колико је успешан у томе, рад се бави само анализом успешности наступа и доследности у презентовању одређене слике, те анализом дискурса који је НАТО користио у својим званичним представљањима јавности и креирању своје улоге актера у хуманитарном пољу. Да ли је НАТО испунио моралне стандарде своје улоге, да ли је изашао из ње и колико је доследан био у ограничењима и дометима своје улоге било је у одређеној мери заступљено питање у досадашњим истраживањима, а свакако може бити предмет неких будућих.

ЗАКЉУЧАК

На примеру хуманитарне кризе изазване земљотресом у Пакистану у чијем решавању је НАТО учествовао показано је како НАТО гради своју унутрашњу компоненту идентитета засновану на улози актера у хуманитарним кризама. Начин на који је ова хуманитарна криза издвојена као област интересовања за НАТО, и која је само још један у низу потврда да НАТО као актер није случајни учесник у хуманитарном пољу већ свесно и намерно тежи да остане у тој улози, објашњен је кроз теоријски концепт уоквиривања. Уоквиривање је извршено кроз три корака: најпре је кроз дискурс НАТО званичника учешће НАТО-а у решавању ове кризе идентификовано као део НАТО задатка сарадње у безбедности, потом је НАТО дао свој допринос решавања кризе коришћењем расположивих снага и средстава које други актери нису били у могућности да обезбеде, и најзад, завршни корак уоквиривања састојао се у рационализацији НАТО учешћа у кризи пред домаћом и међународном јавношћу кроз наратив солидарности, која је обавеза и логичан корак утицајне и моћне организације каквом НАТО жели да је свет види.
[bookmark: _GoBack]	Да ли се може рећи да је процес уоквиривања хуманитарних криза довео до трансформације НАТО идентитета заснованог на улози актера у решавању хуманитарних криза? Социјални конструктивисти тврде да се идентитети граде кроз дискурсе, али је кључна тврдња Веронике Кичен да „дискурси не могу стварати идентитете док актери не мобилишу своје ресурсе да креирају рефлексивне аргументе о својој заједници и политичке аргументе о врстама активности које ће предузети.“ (Kitchen, 2009, p. 101). НАТО је своју нову улогу у потпуности ускладио са својом новом праксом делања, уместо хладноратовске реторичке праксе, како тврди Трине Флокарт (Flockhart, 2012). Такође, ако пођемо од тврдње Џенифер Мицен да се идентитет гради и одржава интеракцијом са другима кроз коју се рутинизују одређене активности и тако лакше везују за актере да временом постају њихова улога (Mitzen, 2006), можемо закључити да активности у хуманитарној сфери нису за НАТО били периодични или повремени излети већ континуирана активност која се развијала у интеракцији са, најпре, ОУН-ом, као кључним међународним актером у хуманитарној сфери, али и са другим релевантним актерима. Како Мицен тврди да у зависности од успеха одржавања те улоге зависи и да ли ће идентитет везан за ту улогу бити оснажен или подривен, може се рећи да је НАТО идентитет као актера у решавању хуманитарних криза добро утемељен, бар на основу практичног ангажовања на том пољу које траје од деведесетих година прошлог века па до данас. Хуманитарне праксе и хуманитарни наратив, представљају значајан део дипломатије савременог НАТО-а.
	Најзад, учешће у решавању кризе у Пакистану 2005. године има шири  политички значај  за НАТО. Оно је довело до повећања обима сарадње НАТО-а и Пакистана, најпре на пољу борбе против тероризма. Поред тога, Пакистан учествује и у пројекту обуке за борбу против наркотика који НАТО организује са Канцеларијом ОУН за дроге и криминал, преко EADRCC учествује у вежбама цивилне припремљености, као и у пружању помоћи у катастрофама, а део је НАТО Програма Наука за мир и безбедност. Уз то, НАТО пружа повремену обуку и едукације високим официрима пакистанских војних снага (Relations with Pakistan, 2019). Развијање глобалних партнерстава са земљама попут Пакистана потврђује да НАТО озбиљно ради на глобалној промоцији и превазилажењу статуса регионалне организације. Претпоставка од које се полази у истраживању,  да су операције решавања оваквих хуманитарних криза уоквирене као НАТО задатак и да се на основу њих изградила нова улога на којој, поред улоге одбрамбеног актера, почива НАТО идентитет, потврђена је овим истраживањем.

ХУМАНИТАРНЕ КРИЗЕ И ЊИХОВ ЗНАЧАЈ ЗА САВРЕМЕНИ ИДЕНТИТЕТ НАТО-А: СЛУЧАЈ ЗЕМЉОТРЕСА У ПАКИСТАНУ 2005. ГОДИНЕ

Резиме

Организација североатлантског споразума (НАТО) представљала је од свог постанка па до окончања Хладног рата стожер европске и северноамеричке безбедности и противтежу Совјетском Савезу у балансу моћи. Ипак, падом берлинског зида није само дошло до нарушавања баланса у војној моћи и наступања доба униполарности, већ је дошло и до великих промена у геополитичком окружењу НАТО-а и природи безбедносних претњи. У оваквим околностима, развила се дебата о опстанку и будућој улози НАТО-а у свету где оружани напад споља није више највећа претња националној и међународној безбедности, а самим тим су пољуљане и основе идентитета НАТО-а као савеза чија је једина улога одбрана и застрашивање. Почетком деведесетих, НАТО је започео стратешку трансформацију кроз коју је настојао да своје снаге, средства и свеобухватне капацитете прилагоди новим изазовима са којима су се суочиле не само НАТО чланице, већ и њихово окружење. Из стратешке трансформације су уследили нови задаци и ангажовања савеза, међу којима и учешће у решавању хуманитарних криза на ободима савеза, као и у било ком делу света где је процењено да су угрожени интереси и вредности НАТО чланица. Како је ова нова улога, тешко спојива са традиционалном улогом војног актера (и коју је, да ситуација буде још компликованија, НАТО често практиковао паралелно са војним деловањем) често била предмет критике, Савез је посебну пажњу почео да посвећује активностима у области јавне дипломатије како би радио на изградњи и очувању слике компатибилне са новим улогама које је преузео. Једна од посебно занимљивих активности јавне дипломатије је и процес уоквиривања хуманитарних криза као једног од најважнијих улога које НАТО има у постхладноратовском свету.Овај специфични облик саморепрезентације НАТО-а састојао се у три корака: први, идентификовање хуманитарне кризе као једног од задатака дефинисаних у стратешком концепту НАТО-а, други корак подразумевао је да, након што се одређена хуманитарна криза стави у оквире неког од НАТО задатака НАТО представи свој допринос решењу идентификованог проблема, и то је најчешће чињено акцентовањем координаторске улоге и пруужене логистичке помоћи коју нико од других актера није могао да пружи (или бар не на тако ефикасан начин захваљујући разрађеним процедурама поступања у случају хуманитарних криза); и најзад, трећи корак подразумева процес рационализације или образлагања јавности зашто НАТО треба да ужива подршку за ту улогу и зашто је оправдано да у конкретној кризи учествује. НАТО се, код овог корака, углавномпозива на разлоге солидарности и моралне обавезе која проистиче из интерног вредносног система организације. У раду је овај процес објашњен на примеру случаја хуманитарне кризе изазване земљотресом 2005. у Пакистану. Пакистанска криза отворила је пут развоју и продубљивањеу ове улоге НАТО-а, трансформишући на тај начин његов хладноратовски идентитет заснован на улози војног и одбрамбеног актера.



